連宵得雨應禱
作者：袁說友
朝代：宋

paragraphs: 蜀旱昔流行，皇恩念凋瘵。
饑寒乏冬酒，烹剝仰春菜。
二麥儻復失，一飽竟安在。
當春苦旱乾，甘澤未沾沛。
奔走山川靈，翻覆雲雨改。
連宵建瓴水，萬畝輕花穗。
如渴飲得泉，如病藥得瘥。
高原沃清潤，熱蒸蒙濯灑。
只今麥隴收，可以日月待。
喜氣挂珠玉，詞源擁濤瀨。
自憐憂國願，窘似生體疥。
得此霢霂益，遂入清凉界。
容我早歸田，懷章東望拜。